als_Latn dik_Latn sag_Latn
Keqqeverisja e Kosovës dhe moszbatimi i ligjit
Mafia dhe krimi i organizuar nuk kanë interesa shtetërore
Nuk pati reagim ndaj skandalit të Devollëve me grurin dhe miellin
Shkruan: Mr. Bislim Aliu
Jemi në një kohë, kur gjërat po dihen e po etiketohen si veprime të paligjshme, si veprime irrituese që po e zhvatin shtetin dhe qytetarët e saj, mirëpo këto dukuri rrëqethëse po përmenden vetëm si teori, e në praktikë dhe në veprime konkretizuese ende nuk ka përgjegjësi dhe dënime konkrete.
Që sa kohë është bërë alarmante dhe shokuese për grurin e importuar nga Serbia dhe mielli që po përdoret në tregun e Kosovë. Për këtë është debatuar ashpër edhe në Kuvendin e Kosovës në mes opozitës dhe pozitës.
Megjithatë, ndaj kësaj dukurie madhore reagoi me ashpërsi vetëm opozita. A thua, vetëm opozita po dashka të reagojë gjithnjë për ndonjë dukuri negative e pozita, a thua çfarë roli duhet të ketë ndaj dukurive negative, që vazhdimisht po e dëmtojnë shtetin dhe qytetarët e saj? Dhe, mos vallë, gjithmonë pozita po dashka t’i fusë veshët në “lesh” dhe të mos reagojë edhe atëherë për ndonjë dukuri madhore, siç është kjo me grurin e skaduar dhe të papërdorshëm për popullin e Kosovës!
Mendoj se është përgjegjësi e çdo deputeti (anëtari) të Kuvendit të Kosovës, që duhet t’i gjykojë ashpër çdo dukuri negative dhe përherë të kërkojë llogari nga Qeveria e Kosovës. Ata të gjithë janë të zgjedhur nga populli dhe pa përjashtim duhet ta mbrojnë popullin dhe interesat e shoqërisë.
Megjithatë, shumica prej tyre nuk janë të interesuar që t’i mbrojnë interesat e qytetarëve, por ata interesohen vetëm për interesa individuale, klanore e partiake. Dhe mu këtu, mendoj se është defekti njerëzor, ligjor, parimor kombëtar e intelektual.
Populli është në dilemë të madhe, a po ha krunde apo bukë nga mielli i dyshimtë?
“Kosova, formalisht, i ka organet përkatëse, i ka Doganat, ATK-në, Agjencinë e Ushqimit dhe të Veterinarisë, Inspektoratet me trupat inspektuese, mirëpo funksionaliteti i mirëfilltë i tyre është në pikëpyetje të madhe, për shkak të ndërhyrjeve, siç po quhen tani “të të fortëve” të politikës, që për një kohë të gjatë janë “ushqyer” nga bizneset mafioze e të paligjshme”, thotë deputetja Margarita Kadriu, lidhur me skandalin e fundit të Devollëve me grurin dhe miellin, si dhe me kapjen e shtetit nga “të fortët”.
Sot në Kosovë çdo gjë mund të ndodhë. Dhe për këtë, askush të mos japë përgjegjësi (llogari) as para popullit dhe as para ligjit. Thuajse Kosova është pronë private e tyre dhe me të mund të bëjnë çfarë të dëshirojnë!
Dhe secili prej nesh është dëshmitar i shumë parregullsive, por më kot, ato parregullsi vetëm sa po e vazhdojnë “jetën e paprekshme” , mbasi nuk i ndal askush, meqë ligji nuk funksionon për pushtetarët dhe për politikanët e mëdhenj.
Zatën mafia dhe krimi i organizuar nuk kanë interesa shtetërore, por as kombëtare. Ata kryekëput kanë interesa personale e grupore. Andaj këto interesa janë të rrezikshme për shtetin dhe për qytetarët e vendit.
Janë mësuar sundimtarët e Kosovës që vazhdimisht ta zhvatin shtetin. E institucionet tona vazhdimisht ato heshtin dhe lejojnë që kriminaliteti të lylëzojë. Dhe vazhdimisht institucionet tona e përmendin ligjin dhe ligjshmërinë. Megjithatë, ato vazhdimisht e shkelin ligjin. Dhe pyetemi pse ligji nuk zbatohet me përpikëri?
Kjo më së miri po vërehet te gruri i blerë nga Serbia, i cili ka mundur të përdoret vetëm për shtazë. E ne e përdorim miellin e grurit të skaduar. Sikur ta kishte mielli cilësinë e mirë, atëherë do ta kishte blerë Shqipëria. Ajo mu për cilësi të dobëta të miellit ka refuzuar ta blejë atë. E si u bë që Kosova ta blejë këtë miell të dyshimtë? Dhe a ndien kush përgjegjësi për këtë ? Mendoj se formimi i një komisioni nga BE-ja do ta zgjidhte këtë problem madhor.
Dihet mirëfilli se askush nuk është mbi ligjin. Megjithatë, pushtetarët tanë nuk iu përmbahen kësaj maksime. Vetë ata e shkelin ligjin dhe vetë ata i prijnë parregullsive. Kështu që shumë mauna hyjnë në Dogana të pa kontrolluara. Besa disa sosh edhe i ikin doganimit. Ja pra mu këtu është keqpërdorimi i ligjit dhe zhvatja e shtetit duke mos i paguar doganë shtetit. Dhe si po keqpërdoret aq lirshëm kjo parregullsi duke e zhvatur vazhdimisht shtetin?
Kërkohet që urgjentisht të zbatohet ligji dhe ligjshmëria
Në këtë situatë kur Kosova gjendet në udhëkryq të shumë parregullsive, e sidomos të “Devolli Company” dhe të “KEDS” kur orët e reja që i ka instaluar në më se 25.000 sosh në Kosovë që janë të dyshimta si edhe reagojnë qytetarët dhe që në bazë të tyre janë fryrë pagesat mujore për të cilat kanë vërejtje të mëdha qytetarët duke dyshuar në rregullsinë e këtyre orëve. Andaj duhet këtë dilemë ta zgjidhë Prokuroria sa më shpejt.
Ndaj deri kur institucionet tona duhet të heshtin ndaj këtyre parregullsive të mëdha? Apo mos vallë, shteti është kapur nga disa oligarkë, të cilët vazhdimisht kanë vendosur monopole në ekonomi duke dëmtuar tërësisht qytetarët e Kosovës.
Kjo gjendje e mjerueshme për qytetarët e vendit, nuk e di pushtetarët tanë a ndiejnë ndonjë përgjegjësi njerëzore apo ligjore? Dhe si u bë që ata t’i kenë të gjitha të mirat e qytetarët të vuajnë edhe për bukë goje. Ndaj, a thua, edhe sa kohë duhet të vuajë ky popull edhe për gjërat elementare!
Ndaj, si u bë që pushtetarët tanë të jenë më të pasurit në rajon e populli më i varfëri në rajon dhe në Evropë? Ndaj kush ka faj për këtë varfëri? Sigurisht pushtetarët tanë, të cilët i zgjodhi populli e ata fare nuk u interesuan për popullin.
Andaj kjo gjendje dhe kjo pakënaqësi jashtëzakonisht e lartë do ta zgjidhte vetëm zbatimi i ligjit. Pra zbatimi i ligjit dhe i ligjshmërisë do ta shpëtonte Kosovën. Vetëm ligji do t’i ndalte keqpërdoruesit dhe zhvatësit e pangopur.
Vetëm ligji do ta hapte kutinë e Pandorës ku do të jepnin llogari këta arrogantë të pangopur. Ata do të jepnin llogari para popullit të cilin e zhvatën deri në palcë.
Ndaj, pyetemi a thua deri kur duhet pritur që ligji të funksionojë dhe të japin përgjegjësi keqpërdoruesit e Kosovës ? Është koha e fundit që të ndahet një herë e mirë shapi prej sheqerit dhe që Kosova të ecë sigurt përpara. Ligji dhe vetëm ligji duhet të konkretizohet.
als_Latn als_Latn als_Latn eng_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn